CELEX: 32020D1219
Language: lv
Date: 2020-08-20 00:00:00
Title: Komisijas Lēmums (ES) 2020/1219 (2020. gada 20. augusts), ar ko Itālijai atļauj piemērot dažu Eiropas Parlamenta un Padomes Regulas (ES) 2020/698 2. pantā minēto laikposmu pagarinājumu (Autentisks ir tikai teksts itāļu valodā)

26.8.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 277/16
               
            
         KOMISIJAS LĒMUMS (ES) 2020/1219
         (2020. gada 20. augusts),
         ar ko Itālijai atļauj piemērot dažu Eiropas Parlamenta un Padomes Regulas (ES) 2020/698 2. pantā minēto laikposmu pagarinājumu
         (Autentisks ir tikai teksts itāļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2020/698 (2020. gada 25. maijs), ar ko nosaka īpašus un pagaidu pasākumus saistībā ar Covid-19 uzliesmojumu attiecībā uz dažu sertifikātu, apliecību, licenču un atļauju atjaunošanu vai pagarināšanu un dažu periodisku pārbaužu un periodisku mācību atlikšanu dažās transporta tiesību aktu jomās (1) un jo īpaši tās 2. panta 5. punktu,
         tā kā:
         
                     (1)
                  
                  
                     Ar Regulas (ES) 2020/698 2. panta 1. punktu tiek pagarināti termiņi, kuros profesionālās kompetences sertifikāta (APA) turētājam ir jāpabeidz periodiska apmācība, kas citādi būtu beigusies vai citādi beigtos laikā no 2020. gada 1. februāra līdz 2020. gada 31. augustam. Ar minētās regulas 2. panta 2. punktu tiek pagarināts saskaņotā Savienības koda “95” atbilstošā marķējuma derīguma termiņš.
                  
               
                     (2)
                  
                  
                     Ar Regulas (ES) 2020/698 2. panta 3. punktu pagarina derīguma termiņu vadītāja kvalifikācijas kartēm, kas minētas Eiropas Parlamenta un Padomes Direktīvas 2003/59/EK (2) II pielikumā, un kuru derīguma termiņš citādi būtu beidzies vai citādi beigtos laikā no 2020. gada 1. februāra līdz 2020. gada 31. augustam.
                  
               
                     (3)
                  
                  
                     Itālija 2020. gada 13. jūlija vēstulē, atsaucoties uz Regulas (ES) 2020/698 2. panta 1., 2. un 3. punktu, iesniedza pamatotu pieprasījumu atļaut par četriem mēnešiem pagarināt minētās regulas 2. panta 1. un 3. punktā noteikto laikposmu no 2020. gada 1. februāra līdz 2020. gada 31. augustam. Itālija 2020. gada 15., 16., 17. un 21. jūlijā sniedza papildu informāciju, lai pamatotu savu pieprasījumu.
                  
               
                     (4)
                  
                  
                     Saskaņā ar Itālijas sniegto informāciju periodiskās apmācības pabeigšana un tās sertificēšana, saskaņotā Savienības koda “95” marķēšana un vadītāja kvalifikācijas karšu atjaunošana Itālijā, visticamāk, paliks neiespējama līdz 2020. gada 31. decembrim to pasākumu dēļ, ko tā veikusi, lai novērstu vai ierobežotu Covid-19 izplatīšanos.
                  
               
                     (5)
                  
                  
                     Tā Itālija no 2020. gada 9. marta līdz 28. maijam apturēja visus mācību kursus, tostarp tos, kas saistīti ar transportlīdzekļu vadītāju periodisku apmācību, kas paredzēta Direktīvā 2003/59/EK. Šie mācību kursi tika atsākti tikai 2020. gada jūnija pirmajā nedēļā. Turklāt tikai neliels skaits kandidātu var vienlaikus piedalīties mācību kursos, lai ievērotu sociālās distancēšanās noteikumus un izvairītos no vīrusa izplatīšanās. Tādēļ ir palikuši daudzi transportlīdzekļu vadītāji, kam jāpabeidz apmācības kursi.
                  
               
                     (6)
                  
                  
                     Situācija ir īpaši problemātiska autobusu vadītāju periodiskās apmācības gadījumā. Saskaņā ar Itālijas sniegto informāciju, daudzi autovadītāji, kas 2008. gada 10. septembrī veica pasažieru pārvadāšanai izmantoto transportlīdzekļu vadītāja darbību, ieguva APA kā iegūtās tiesības saskaņā ar Direktīvas 2003/59/EK 4. pantu. Praksē un saskaņā ar Direktīvas 2003/59/EK 4. pantu, 8. panta 2. punktu un 14. panta 2. punktu daudzas šādi piešķirtās APA zaudēja spēku 2015. gada septembra pirmajā pusē, tad Itālija izmantoja iespēju pagarināt Direktīvas 2003/59/EK 8. panta 2. punktā minēto laikposmu līdz septiņiem gadiem. Savukārt autovadītājiem, kuri atjaunoja savu APA neilgi pirms tās derīguma termiņa beigām 2015. gadā, atkal ir jāatjauno sava APA līdz 2020. gada 9. septembrim. Itālija lēš, ka ir vairāk nekā 62 000 APA, kuru termiņš beidzas 2020. gada 9. septembrī un kuras vēl nav atjaunotas.
                  
               
                     (7)
                  
                  
                     Turklāt APA, kas izdotas no 2007. gada 11. septembra līdz 2007. gada 31. decembrim, pamatojoties uz eksāmeniem, arī zaudēs spēku no 2020. gada 11. septembra līdz 31. decembrim.
                  
               
                     (8)
                  
                  
                     Turklāt saskaņā ar Itālijas sniegto informāciju 35 stundu periodiskā mācību kursa pabeigšana ilgst vismaz 5 dienas, un vairākumam dalībnieku būs vajadzīgas divas nedēļas, lai to pabeigtu. Pēc kursa sekmīgas pabeigšanas dalībniekiem jālūdz Infrastruktūras un transporta ministriju izsniegt jaunu vadītāja apliecību ar saskaņoto Savienības kodu “95”, kas apliecina, ka ir notikusi periodiska apmācība saskaņā ar Direktīvu 2003/59/EK. Tāpēc Itālija paredz, ka daudzi autovadītāji nespēs pabeigt periodiskās apmācības kursu un pabeigt administratīvo procedūru, lai varētu turpināt darbību.
                  
               
                     (9)
                  
                  
                     Attiecībā uz Regulas (ES) 2020/698 2. panta 1., 2. un 3. punktu Itālijai tādēļ būtu jāatļauj minētās regulas 2. panta 1. un 3. punktā noteiktos laikposmus pagarināt par četriem mēnešiem no 2020. gada 1. februāra līdz 31. augustam,
                  
               IR PIEŅĒMUSI ŠO LĒMUMU.
         
            1. pants
            Itālijai ir atļauts laikposmā no 2020. gada 1. februāra līdz 2020. gada 31. augustam piemērot Regulas (ES) 2020/698 2. panta 1. punktā minētā laikposma četru mēnešu pagarinājumu minētās regulas 2. panta 1. un 2. punkta vajadzībām.
            Itālijai ir atļauts laikposmā no 2020. gada 1. februāra līdz 2020. gada 31. augustam piemērot Regulas (ES) 2020/698 2. panta 3. punktā minētā laikposma četru mēnešu pagarinājumu.
         
         
            2. pants
            Šis lēmums ir adresēts Itālijas Republikai.
         
         
            Briselē, 2020. gada 20. augustā
            
               
                  Komisijas vārdā –
               
               Adina-Ioana VĂLEAN
               
                  Komisijas locekle
               
            
         
         
            (1)  OV L 165, 27.5.2020., 10. lpp.
         
         
            (2)  Eiropas Parlamenta un Padomes Direktīva 2003/59/EK (2003. gada 15. jūlijs) par dažu kravu vai pasažieru pārvadāšanai paredzētu autotransporta līdzekļu vadītāju sākotnējās kvalifikācijas iegūšanu un periodisku apmācību, par Padomes Regulas (EEK) Nr. 3820/85 un Padomes Direktīvas 91/439/EEK grozīšanu un Padomes Direktīvas 76/914/EEK atcelšanu (OV L 226, 10.9.2003., 4. lpp.).